韩维
和象之同孔宁极游石桥且简宁极
春风杖藜客，同到石桥边。
引袖披云木，携樽俯涧泉。
岩花聊彩摘，野器不雕镌。
俯仰元和内，熙恬太古前。
草心柔可绾，蒲叶密于编。
涧麀来窥坐，沙鸥不改眠。
蒙蒙桃李雨，幂幂薜萝烟。
舞类雩祠日，吟非楚泽年。
鱼跳闻急管，鸟语似幺弦。
紫翠羞薇蕨，清香袭蕙荃。
乱流时揭厉，微迳巧索穿。
德义心诚服，山林性所便。
敢令然诺负，直以事为牵。
圯下履终跪，溱边裳且褰。
春醪可益酿，况有帛戋戋。